Návrhu postupu na dosiahnutie súladu dohôd o spolupráci a vzájomnej pomoci v colných otázkach s právnymi predpismi EÚ/ES 

VŠEOBECNÁ ČASŤ

Účelom týchto dohôd je prostredníctvom spolupráce medzi colnými správami predchádzať porušovaniu colných predpisov a zabezpečiť správne vymeriavanie a vyberanie cla, daní a iných platieb. Zámerom uzatvárania takých dohôd je zabezpečiť užšiu spoluprácu colných správ obidvoch štátov, predovšetkým v oblasti pomoci pri získavaní potrebných informácií a dokumentov o pohybe osôb, tovaru, dopravných prostriedkov a chránených druhov rastlín a živočíchov vo vzťahu k dodržiavaniu colných predpisov, ďalej v oblasti pomoci pri predchádzaní, preverovaní a postihovaní colných podvodov v súvislosti s nedovoleným obchodom s omamnými a psychotropnými látkami. Na základe týchto dohôd si colné orgány navzájom poskytujú všetky dostupné informácie o zistených alebo pripravovaných činnostiach, ktorými sa porušili alebo majú porušiť colné predpisy druhej zmluvnej strany. Colný orgán jednej zmluvnej strany môže vykonať dohľad nad osobami, tovarom, dopravnými prostriedkami a miestami, pri ktorých je akékoľvek podozrenie z porušenia colných predpisov. Zároveň colné orgány môžu využiť metódu kontrolovanej dodávky nezákonnej prepravy omamných a psychotropných látok a látok, ktoré ich nahrádzajú a taktiež iného nezákonne prepravovaného tovaru, aby zistili totožnosť osôb zapojených do tejto nezákonnej prepravy.

Právne predpisy Európskych spoločenstiev, ktoré sa zaoberajú colnou spoluprácou, predstavujú predovšetkým tieto dokumenty:

- nariadenie Rady č. 515/1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri  zabezpečovaní riadneho uplatňovania predpisov o colných  a poľnohospodárskych záležitostiach;
- Dohovor o poskytovaní vzájomnej pomoci medzi colnými správami zo 7. septembra 1967;
- Dohovor vypracovaný na základe článku K. 3 Zmluvy o Európskej únii o vzájomnej pomoci a spolupráci medzi colnými správami, ktorý doposiaľ nenadobudol platnosť;
- Dohovor vypracovaný na základe článku K. 3 Zmluvy o Európskej únii o používaní informačných technológií na colné účely, ktorý doposiaľ nenadobudol platnosť.

		V nariadení Rady č. 515/1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach sa v článku 17 uvádza:
 
„1.  Príslušné orgány každého členského štátu oznámia Komisii okamžite po získaní:
a) všetky dôležité informácie týkajúce sa:
- tovaru, ktorý sa stal alebo je podozrenie, že sa stal predmetom porušenia colných alebo poľnohospodárskych predpisov;
-	metód alebo praktík, ktoré boli použité alebo je podozrenie, že boli použité na porušenie colných alebo poľnohospodárskych predpisov;
-	žiadostí o pomoc, podniknutých krokov a vymenených informácií pri uplatňovaní článkov 4 až 16, ktoré sú schopné odhaliť podvodné zámery v colnej a poľnohospodárskej oblasti;
b) všetky informácie o nedostatkoch alebo medzerách v colných a poľnohospodárskych   predpisoch, ktoré sú zrejmé alebo môžu vyplývať z uplatňovania daných predpisov.“

Návrhom  postupu harmonizácie dohôd s právom EÚ sa zabezpečí plnenie nariadenia Rady č. 515/97, podľa ktorého Slovenskej republike vstupom do EÚ vyplývajú  povinnosti, ako členského štátu,  informovať Komisiu o všetkých dôležitých informáciách, ktoré sa týkajú Európskeho spoločenstva okamžite po ich získaní.

Predkladaný materiál sa zaoberá dohodami uzavretými s tretími krajinami a  pripravovanými dohodami s tretími krajinami, ktoré je potrebné zosúladiť s právom EÚ/ES. S cieľom zefektívniť a zjednodušiť proces renegociácie, resp. ukončovania platnosti týchto dohôd predkladá MF SR návrh postupu pre všetky dohody s tým, že po jeho schválení jednotlivé podpísané dodatky k dohodám uzavreté formou verbálnej nóty nebudú musieť byť opätovne predložené na rokovanie vlády SR. Tým sa celý proces úpravy urýchli a Slovenská republika splní svoj záväzok zosúladiť predmetné dohody. Národnej rade SR sa po podpise a súhlase obidvoch zmluvných strán predloží len prezidentská zmluva s Ukrajinou na vyjadrenie súhlasu v súlade s čl. 7 ods. 4 Ústavy SR. 

S cieľom dosiahnutia zosúladenia dohôd o spolupráci a vzájomnej pomoci v colných otázkach s právnymi predpismi EÚ/ES Ministerstvo financií SR navrhuje tieto bilaterálne dohody s tretími krajinami a rozpracované dohody s tretími krajinami doplniť zapracovaním ďalej uvedenej klauzuly do existujúcich  dohôd (časť A), do zmluvy s Ukrajinou (časť B) a aj do pripravovaných dohôd s tretími krajinami, už schválených vládou SR (časť C). 

ČASŤ A

Dohody určené na doplnenie uzavreté s tretími krajinami

Návrhy na doplnenie dohôd uvedených v prílohe 3A sa zmluvným partnerom oznámia verbálnou nótou prostredníctvom Ministerstva zahraničných vecí SR. Text nóty o doplnení dohody znie:

Veľvyslanectvo
Slovenskej republiky

Č.: .................

                                         /Verbálna nóta/

Veľvyslanectvo Slovenskej republiky v ................. prejavuje úctu Ministerstvu zahraničných vecí ............................ a má česť v mene Slovenskej republiky navrhnúť doplnenie dohody tak, ako je uvedené v prílohe tejto nóty.

	V prípade Vašej kladnej odpovede navrhujeme, aby táto nóta a odpovedná nóta tvorili Dodatkovú dohodu k Dohode medzi vládou Slovenskej republiky a vládou ............................. o spolupráci a vzájomnej pomoci v colných otázkach, ktorá nadobudne platnosť  tridsiatym (30.) dňom  po dni prijatia neskoršieho oznámenia, ktorými si zmluvné strany diplomatickou cestou navzájom oznámia splnenie podmienok potrebných na nadobudnutie jej platnosti podľa právnych predpisov svojich štátov.

	Slovenská republika vyjadruje svoje pevné presvedčenie, že vzájomné vzťahy medzi oboma krajinami sa budú i naďalej posilňovať a rozvíjať.

	Veľvyslanectvo Slovenskej republiky v ..................... využíva túto príležitosť, aby opätovne ubezpečilo Ministerstvo zahraničných vecí .................... o svojej hlbokej úcte.

....................., dňa .........................

Ministerstvo zahraničných vecí
...............................................

Príloha príslušnej nóty bude obsahovať návrh doplnenia dohody týkajúci sa danej krajiny. Pri každej dohode bude uvedené číslo článku, ktorý je potrebné doplniť a návrh na zapracovanie klauzuly v tomto znení:  

Klauzula

„Ak neustanovia články ..... a ..... tejto dohody inak, dohoda nebráni uskutočňovaniu opatrení Európskeho spoločenstva, ktoré upravujú výmenu informácií v colných otázkach medzi príslušnými orgánmi Komisie Európskych spoločenstiev a colnými orgánmi Slovenskej republiky, ktoré by mohli byť predmetom záujmu Európskeho spoločenstva.“

(„Without prejudice to Articles ... and ..., this Agreement shall not prejudice Community provisions governing the communication between the competent services of the Commission of the European Communities and the customs authorities of the Slovak Republic of any information obtained in customs matters, which could be of Community interest.“)

Ak bude stanovisko druhej zmluvnej strany kladné, nóta a súhlasná odpoveď ministerstva  zahraničných vecí danej krajiny budú predstavovať dodatkovú dohodu k pôvodnej dohode medzi oboma stranami, ktorá nadobudne platnosť navrhovanú vo verbálnej nóte, najneskôr však dňom vstupu SR do EÚ. V prípade, že stanovisko danej krajiny bude záporné, resp. daná krajina na nótu nebude reagovať, SR prikročí k jednostrannej výpovedi tak, aby bola minimalizovaná doba, keď sa bude platnosť zmlúv prekrývať so záväzkami vyplývajúcimi SR z jej členstva v EÚ.

ČASŤ B

Zmena Zmluvy medzi Slovenskou republikou a Ukrajinou o vzájomnej pomoci v colných otázkach

Návrh zmeny Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach bol predbežne prerokovaný na stretnutí so zástupcami ukrajinskej strany v novembri 2003.

/Návrh/

/Verbálna nóta/

Veľvyslanectvo Slovenskej republiky v Ukrajine prejavuje úctu Ministerstvu zahraničných vecí Ukrajiny a má česť v mene Slovenskej republiky navrhnúť, aby Zmluva medzi Slovenskou republikou a Ukrajinou o spolupráci a vzájomnej pomoci v colných otázkach, podpísaná dňa 15. júna 1995 v Kyjeve, bola doplnená v článku 9 o odsek 3, takto: 

"Ak neustanovia články 6 a 9 tejto dohody inak, dohoda nebráni uskutočňovaniu opatrení Európskeho spoločenstva, ktoré upravujú výmenu informácií v colných otázkach medzi príslušnými orgánmi Komisie Európskych spoločenstiev a colnými orgánmi Slovenskej republiky, ktoré by mohli byť predmetom záujmu Európskeho spoločenstva."

Slovenská strana navrhuje, aby zmena Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach, podpísanej dňa 15. júna 1995 v Kyjeve, nadobudla platnosť tridsiatym (30.) dňom po dni prijatia neskoršieho oznámenia, ktorým si zmluvné strany diplomatickou cestou navzájom oznámia splnenie podmienok potrebných na nadobudnutie jej platnosti podľa právnych predpisov svojich štátov.

Veľvyslanectvo Slovenskej republiky v Ukrajine využíva túto príležitosť, aby opätovne ubezpečilo Ministerstvo zahraničných vecí Ukrajiny o svojej hlbokej úcte.

Ministerstvo zahraničných vecí
Ukrajiny

ČASŤ C

Dohody určené na doplnenie v procese ich prípravy s tretími krajinami

Návrhy na doplnenie vládou SR odsúhlasených, ale ešte nepodpísaných dohôd uvedených v prílohe 3C budú zmluvným partnerom oznámené prostredníctvom Ministerstva zahraničných vecí SR, resp. veľvyslanectva SR v danej krajine. Ide o dohody o spolupráci a vzájomnej pomoci v colných otázkach s:

- Rumunskou republikou schválenou uznesením vlády SR č. 900/2002 zo dňa 21. 8. 2002,  - Uzbeckou republikou schválenou uznesením vlády SR č. 245/2003 zo dňa 2. 4. 2003, 
- Štátom Izrael schválenou uznesením vlády SR č. 747/2003 zo dňa 20. 8. 2003.

Do každej dohody bude doplnený nový odsek k príslušnému článku v tomto znení:  

Klauzula

„Ak neustanovia články ... a ... tejto dohody inak, dohoda nebráni uskutočňovaniu opatrení Európskeho spoločenstva, ktoré upravujú výmenu informácií v colných otázkach medzi príslušnými orgánmi Komisie Európskych spoločenstiev a colnými orgánmi Slovenskej republiky, ktoré by mohli byť predmetom záujmu Európskeho spoločenstva.“

(„Without prejudice to Articles ... and ..., this Agreement shall not prejudice Community provisions governing the communication between the competent services of the Commission of the European Communities and the customs authorities of the Slovak Republic of any information obtained in customs matters, which could be of Community interest.“)

Ak bude stanovisko druhej zmluvnej strany kladné, obsah klauzuly sa zapracuje do pripravovanej dohody. V prípade, že stanovisko danej krajiny bude záporné, resp. daná krajina na nótu nebude reagovať, SR nebude pokračovať v schvaľovacom procese. Po vstupe do EÚ sa na Slovenskú republiku budú vzťahovať medzinárodné dohody, ktoré má uzavreté Európske spoločenstvo s tretími krajinami.

ZÁVER

	Vzhľadom na blížiaci sa vstup SR do EÚ je potrebné splniť záväzky, ktorými je SR viazaná a vyplývajú zo Zmluvy o pristúpení k EÚ. Patrí medzi ne aj zosúladenie medzinárodných dohôd o spolupráci a vzájomnej pomoci v oblasti colných otázok so zmluvnou základňou EÚ. Cieľom predkladaného materiálu je návrh postupu, ktorý zabezpečí harmonizáciu zmluvnej základne čo najefektívnejším a časovo najmenej náročným spôsobom.